Diari Oficial de la Generalitat Valenciana


Sumari del DOGV 3347, del 08-10-1998 (1998/8542)

RESOLUCIÓ de 5 d'octubre de 1998, del conseller d'Obres Públiques, Urbanisme i Transports, per la qual s'aprova definitivament el Pla Especial de reserva de terrenys per a l'ampliació del patrimoni municipal de sòl destinat a la Universitat Miguel Hernández d'Orihuela juntament amb el text de les normes urbanístiques aprovades.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3347

Data del DOGV
:   08-10-1998

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1998/8542


Data del document
:   05-10-1998

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

RESOLUCIÓ de 5 d'octubre de 1998, del conseller d'Obres Públiques, Urbanisme i Transports, per la qual s'aprova definitivament el Pla Especial de reserva de terrenys per a l'ampliació del patrimoni municipal de sòl destinat a la Universitat Miguel Hernández d'Orihuela juntament amb el text de les normes urbanístiques aprovades. [1998/8542]
  
«Vist el projecte de Pla Especial de reserva de sòl per a l'ampliació del patrimoni municipal de sòl, que afecta determinats terrenys, en el terme municipal d'Orihuela (Alacant), del qual resulten els següents
  
Antecedents de fet
  
Primer
  
L'Ajuntament d'Orihuela, en sessió plenària celebrada el dia 23 de setembre de 1998 va acordar la seua aprovació provisional, després de complir els tràmits d'exposició pública, mitjançant anuncis apareguts en el Diari Oficial de la Generalitat Valenciana, de 21 d'agost de 1998 i en un dels diaris de major difusió provincial el 19 d'agost de 1998, i no s'han presentat al·legacions.
  
Segon
  
La documentació està integrada per memòria informativa i justificativa, plans: d'ordenació (núm. 2), de catàleg (núm. 17), de gestió urbanística (núm. 19), d'espais lliures i dotacions (núm. 20), fitxes de catàleg, normes urbanístiques (art 126 ordenança particular) i annex núm. 1 amb documentació corresponent al planejament actual.
  
Tercer
  
L'objecte d'aquest expedient és la delimitació d'una àrea de reserva urbana per a legitimar-hi l'expropiació dels terrenys que inclou, per a la seua adscripció al patrimoni municipal de sòl, a l'empara de l'article 99.1 de la LRAU, per a terrenys destinats a la Universitat Miguel Hernández. En última instància l'objecte del Pla Especial consisteix en la delimitació de l'àrea de reserva en part de les illes situades al carer del Riu i al carrer de Santa Llucia, que es troben en l'àmbit delimitat pel Pla Especial de Protecció del Centre Històric d'Orihuela.
  
Així mateix i conforme al que disposa l'article 12 del mencionat text legal, es creen a través del Pla Especial les corresponents reserves dotacionals en què s'estableixen els principals paràmetres urbanístics que permeten dur a terme l'actuació pretesa. Així mateix, es proposa la descatalogació de tres edificis inclosos en l'àmbit del Pla Especial de Protecció del Centre Històric d'Orihuela.
  
Quart
  
Durant la tramitació de l'expedient s'han sol·licitat els següents informes sectorials:
  
1. Informe favorable emés amb data 28.08 98 per la Direcció General de Patrimoni Artístic de la Conselleria de Cultura, Educació i Ciència, encara que imposant les següents condicions:
  
- La inclusió en el Pla Especial, tant en el text com en la planimetria, del tram de muralla islàmica recuperada, com a bé d'interés cultural, amb el seu entorn de protecció que inclourà si més no l'illa en què es troba.
  
- La consegüent necessitat de sotmetre el projecte d'aulari a desenvolupar en l'illa 10/53 en què es troben les restes de la muralla, al tràmit d'autorització prèvia de la Direcció General de Patrimoni Artístic, per afectar un bé d'interés cultural.
  
- L'obligació de continuar les excavacions arqueològiques en tot l'àmbit d'actuació objecte del Pla Especial, amb la presentació dels resultats d'aquestes amb caràcter previ a l'execució de les obres especialment les que afecten la muralla i el seu entorn.
  
2. Informe favorable emés per la Confederació Hidrogràfica del Segura amb data 18.09.98.
  
Cinquè
  
La Comissió Territorial d'Urbanisme d'Alacant, en sessió celebrada el 2 d'octubre de 1998, va adoptar l'acord d'informar favorablement aquest expedient, i elevar al conseller d'Obres Públiques, Urbanisme i Transports aquest als efectes de la seua aprovació definitiva, i supeditar la seua publicació a l'aportació de la documentació gràfica com en l'escrita del Pla Especial, el caràcter de bé d'interés cultural que ostenta la muralla islàmica descoberta i el seu entorn de protecció. Així mateix, l'article 126 relatiu a l'ordenança particular de l'Antiga Casa de Pas ha d'aportar-se de forma que siga llegible.
  
Fonaments de dret
  
Primer
  
Respecte del procediment, la tramitació ha estat correcta en compliment del que disposa l'article 38 de la Llei 6/1994, de la Generalitat Valenciana, Reguladora de l'Activitat Urbanística (LRAU), en relació amb l'article 43 del mencionat text legal.
  
Segon
  
La documentació es considera completa en línies generals de conformitat amb el que estableix l'article 27 de la LRAU. No obstant això, ha d'incloure's tant en la documentació gràfica com en l'escrita el caràcter de bé d'interés cultural que ostenta la muralla islàmica descoberta i el seu entorn de protecció. Així mateix l'article 126 relatiu a l'ordenança particular de l'Antiga Casa del Pas ha d'aportar-se de forma que siga llegible.
  
Tercer
  
Les determinacions contingudes en aquest expedient es consideran en línies generals correctes, des del punt de vista de les exigències de la política urbanística i territorial de la Generalitat, tal i com recull l'article 40 de la LRAU.
  
Quart
  
El conseller d'Obres Públiques, Urbanisme i Transports, de conformitat amb el que disposa l'article 39 LRAU per remissió de la disposició transitòria primera apartat 2 del mencionat text legal, en relació amb els articles 6.d, 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana, és l'òrgan competent per a l'aprovació definitiva d'aquest expedient.
  
Vists els preceptes legals mencionats, la Llei de Règim Jurídic de les Administracions Públiques i del Procediment Administratiu Comú i altres disposicions de pertinent aplicació, resol:
  
Aprovar definitivament el Pla Especial de Reserva de sòl per a l'ampliació del patrimoni del sòl d'Orihuela. No obstant això, i d'acord amb el que disposa l'article 41 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, la publicació de la resolució del conseller en què aprova definitivament l'expedient, ha de supeditar-se a què s'incloga tant en la documentació gràfica com en l'escrita del Pla Especial, el caràcter de bé d'interés cultural que ostenta la muralla islàmica descoberta i el seu entorn de protecció. Així mateix, l'article 126 relatiu a l'ordenança particular de l'Antiga Casa de Pas ha d'aportar-se en els termes assenyalats en els fonaments d'aquesta resolució.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta. Per a la interposició del mencionat recurs serà requisit imprescindible que amb caràcter previ el recurrent comunique a aquest òrgan la interposició d'aquest, de conformitat amb el que preveuen els articles 57.2.f) i 58 de la Llei reguladora de la Jurisdicció Contenciosa Administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això, sense perjudici que puga exercitar qualsevol altre recurs que estime oportú.»
  
València, 5 d'octubre de 1998.- El conseller d'Obres Públiques, Urbanisme i Transports: José Ramón García Antón.
  
Amb data 6 d'octubre de 1998, el president de la Comissió Territorial d'Urbanisme d'Alacant, a la vista de la documentació aportada per l'Ajuntament d'Orihuela, va considerar corregides les objeccions assenyalades en l'anterior resolució d'aprovació definitiva adoptada pel conseller d'Obres Públiques, Urbanisme i Transports, i va ordenar la seua immediata publicació oficial.
  
NORMATIVA
  
PLA ESPECIAL D'ORDENACIÓ I PROTECCIÓ
  
DEL CENTRE HISTÒRIC D'ORIHUELA
  
Article 126. Ordenança particular: Antiga Casa del Pas
  
La ubicació de l'edificació en aquesta propietat, 10.53.19, haurà d'ordenar-se mitjançant el projecte d'edificació, i donarà la solució que, degudament justificada, es considere més coherent en funció dels jaciments arqueològics apareguts i que puguen aparéixer en relació amb les restes de muralla recuperada com a bé d'interés cultural, amb el seu entorn de protecció, que inclourà si més no la parcel·la en què es troba. Es recorda l'obligació de continuar les excavacions arqueològiques en tot l'àmbit d'actuació objecte del Pla Especial amb la presentació dels resultats d'aquestes amb caràcter previ a l'execució de les obres, com també el sotmetiment del projecte a desenvolupar en l'illa 10/53 al tràmit d'autorització prèvia de la Direcció General de Patrimoni Artístic.
  
Els paràmetres d'aprofitament urbanístic seran els següents:
  
Nombre màxim de plantes: 3